
KISKŐRÖS VÁROS POLGÁRMESTERE



ELŐTERJESZTÉS
(sürgősséggel a Képviselő-testület 2026. június 17-i ülésére)


TÁRGY: 	KISKŐRÖS VÁROS TELEPÜLÉSRENDEZÉSI ESZKÖZEI (TELEPÜLÉSSZERKEZETI TERV, SZABÁLYOZÁSI TERV, HELYI ÉPÍTÉSI SZABÁLYZAT) MÓDOSÍTÁSÁNAK ELŐKÉSZÍTÉSE EGYSZERŰSÍTETT ELJÁRÁS KERETÉBEN


Kiskőrös Város Önkormányzata a Garden Termék Kft. (4400 Nyíregyháza, Debreceni út 43.) kérelmére kezdeményezi Kiskőrös Város településrendezési eszközeinek módosítását a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Vhr.) rendelkezései alapján, egyszerűsített eljárás keretében. 

A Garden Termék Kft. a Kiskőrös 0158/37, 0158/38, 0158/41 és 0158/42 hrsz-ú ingatlanokon - tervezési területen-, két helyszínen, egyenként 496 kVA teljesítményű napelemes kiserőművet létesített. 
A beruházás megvalósításának feltétele volt, hogy a 0158/42 hrsz-ú kereskedelmi-szolgáltató övezetben lévő ingatlan kivételével az általános mezőgazdasági területet – a vonatkozó jogszabályi előírásoknak megfelelően – a termőföld igénybevételét követő egy éven belül különleges, beépítésre nem szánt napelempark területbe soroltassa át. 

A termőföld védelméről szóló 2007. évi CXXIX. törvény 10. § (2) bekezdés i) pontja alapján a termőföld más célú hasznosítása mentes az ingatlanügyi hatóság engedélye alól, amennyiben azt - a h) pont hatálya alá nem tartozó személy - kis teljesítményű erőmű létesítése és üzemeltetése céljából veszi igénybe olyan, az átlagosnál gyengébb minőségű termőföldön, amelynek értéke nem haladja meg a hektáronkénti 15 Ak értéket.  
Mivel a tárgyi földterületek az átlagosnál gyengébb minőségűek, és aranykorona-értékük nem éri el a hektáronkénti 15 AK értéket, a Bács-Kiskun Vármegyei Kormányhivatal Földhivatali Főosztályának Földhivatali Osztálya 2024. szeptember 23-án hatósági bizonyítványt állított ki ennek igazolására.

A Vhr. 7. § (7) bekezdés értelmében a település főépítésze a Képviselő-testületnek címzett feljegyzésben határozza meg a módosításhoz szükséges megalapozó vizsgálat és az alátámasztó javaslat tartalmát. A megalapozó vizsgálat és az alátámasztó javaslat tartalmi követelményeit a Korm. rendelet 1. és 2. számú melléklete rögzíti.

A határozat-tervezetben szereplő módosításhoz kapcsolódó megalapozó vizsgálat és alátámasztó javaslat elkészítésével kapcsolatban - a településrendezési feladat mértékére tekintettel – az önkormányzat főépítésze a határozat-tervezet 1. számú mellékletét képező feljegyzésben határozta meg a szükséges tervezési dokumentáció tartalmát.

Az eljárás költségeit a Garden Termék Kft. viseli.

A módosítási kérelem az anyag kiküldését követően érkezett, ezért az sürgősséggel kerül a Képviselő-testület elé.



A fentiek alapján javasolom, hogy a Képviselő-testület a településrendezési eszközök módosításával kapcsolatosan a határozat-tervezetben foglaltak szerint döntsön.

Kiskőrös, 2026. június 15..



		Domonyi László sk.
		    polgármester 






HATÁROZAT-TERVEZET

A Képviselő-testület
1) felkéri a polgármestert, hogy Kiskőrös Város településrendezési eszközeinek (Helyi Építési Szabályzat, Településszerkezeti Terv, Szabályozási Terv) módosítását a Kiskőrös 0158/37, 0158/38, 0158/41 és 0158/42 hrsz.-ú ingatlanokon – mint tervezési területen – megvalósult, 0,5 MW-nál kisebb teljesítményű napelemes kiserőmű tervezési területére vonatkozóan, a 0158/42 hrsz-ú ingatlan kivételével a mezőgazdasági övezetnek különleges, beépítésre nem szánt napelempark övezetbe történő átsorolásával készítse elő, és a szükséges eljárás lefolytatásával kapcsolatos intézkedéseket tegye meg, továbbá a módosítást egyszerűsített eljárás keretében folytassa le.

2) a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) Korm. rendeletben foglaltak alapján - a határozat 1. számú melléklete szerinti – a tárgyi területre vonatkozó településrendezési eszközök módosításához kapcsolódó megalapozó vizsgálat és alátámasztó javaslat tartalmáról szóló főépítészi feljegyzésben a kizárólag releváns munkarészek elkészítésével egyetért.

Felelős:  	polgármester
Határidő:  	azonnal

